Virallinen lehti nro C 277 , 23/09/1996 s. 0040



A4-0163/96 Päätöslauselma tavoitteiden 1, 2 ja 5 b mukaisista kehitysongelmista/ rakenteellisista toimenpiteistä Espanjassa vuosina 1994 - 1999 Euroopan parlamentti, joka - ottaa huomioon komission päätökset 29 päivänä kesäkuuta 1994 yhteisön tukikehyksen käyttöön ottamisesta yhteisön rakennetuelle tavoitteen 1 mukaisilla Espanjan alueilla (C4-0053/96) ((EYVL L 250, 26.9.1994, s. 5)) ja 30 päivänä joulukuuta 1994 yhteisön tukikehyksen hyväksymisestä yhteisön rakennetuelle tavoitteen 2 mukaisilla Espanjan alueilla (C4-0054/96) ((EYVL L 384, 31.12.1994, s. 101)), - ottaa huomioon tavoitteen 5 b mukaisten Espanjan alueiden yhtenäisen ohjelma-asiakirjan, - ottaa huomioon komission tiedonannon yhteisön rakennerahastojen tavoitteiden 1 ja 2 mukaisista uusista alueohjelmista (KOM(95)0111), - ottaa huomioon alueiden kehittämissuunnitelman tavoitteen 1 mukaisilla Espanjan alueilla sekä alueellisen ja yhteiskunnallisen uudistamissuunnitelman tavoitteen 2 mukaisilla Espanjan alueilla, - ottaa huomioon vetoomukset N:o 387/91 ja N:o 584/91, - ottaa huomioon aluepoliittisen valiokunnan mietinnön sekä sosiaali- ja työllisyysasiain valiokunnan lausunnon (A4-0163/96), A. katsoo, että rakennerahastot ovat vain yksi keino torjua alueellisia eroavaisuuksia Euroopan unionissa, ja että kaikkien yhteisön politiikkojen sekä jäsenvaltioiden talouspolitiikkojen on pyrittävä lujittamaan taloudellista ja sosiaalista yhteenkuuluvuutta, ja että mainittuja rahastoja olisi lujitettava, B. katsoo, että rakennerahastojen aikaansaama lähentyminen on hidasta ja epätasaista, C. katsoo, että Espanjassa alueiden väliset erot ovat suuret ja että ne eivät ole pienentyneet olennaisesti ensimmäisen ohjelmakauden (1988 - 1993) jälkeen huolimatta siitä, että bruttokansantuotteen kansallinen keskiarvo on lähentynyt huomattavasti yhteisön keskiarvoa, D. katsoo, että vuosina 1994 - 1999 rakennerahastoja sovelletaan Espanjassa noudattaen tiukkaa budjettikuria, johon liittyy yhteisen valuutan konvergenssivaatimusten täyttäminen, E. katsoo, että työttömyys on Espanjan talouden polttavin ongelma, F. ottaen huomioon teollisuuden alalla toimivan työvoiman suuren prosentuaalisen osuuden ja maaseutualueiden alhaisen asukastiheyden, G. katsoo, että alueellisten yhteyksien parantaminen infrastruktuureja rakentamalla on edelleen ensisijainen tavoite torjuttaessa yhteiskunnallis- taloudellisen kehityksen esteitä erityisesti tavoitteen 1 mukaisilla alueilla, H. katsoo, että Espanjan aluejärjestelmälle on ominaista poliittinen ja institutionaalinen hajauttaminen, I. ottaa huomioon alueellisten ja paikallisten viranomaisten sekä työmarkkinaosapuolten keskeisen roolin pyrittäessä rakennetoimien suunnittelun arvioinnin ja seurannan tehokkuuteen, J. ottaa huomioon keskustelun, joka käytiin aluepoliittisessa valiokunnassa rakennetoimia Espanjassa koskevassa julkisessa kuulemistilaisuudessa, johon osallistui kansallisten, alueellisten ja paikallisten viranomaisten sekä ammattiyhdistysten ja työnantajien edustajia, 1. Panee merkille, että tavoitteita 1 ja 2 koskevien uusien yhteisön tukikehysten ja tavoitetta 5 b koskevien yhtenäisten ohjelma-asiakirjojen vuosille 1994 - 1999 olennainen osa on jatkuvuus edellisten ohjelmakausien kanssa; 2. Suhtautuu myönteisesti siihen, että tavoitetta 1 koskevalla yhteisön tukikehyksellä korostetaan jälleen tuotantojärjestelmän inhimillisten voimavarojen parantamista ja sopeuttamista (34,5 %) ja elämän laadun parantamista (33,4 %) yhteiskunnan peruspalvelujen kustannuksella, jotka ainakin kuljetuksen osalta saavat koheesiorahaston rahoitusta tänä kautena; 3. Pitää myönteisenä inhimillisten voimavarojen kehittämisen korostamista erityisesti yhteisön tukikehyksen tavoitteen 1 osalta, koska ainoastaan työväestön ammattitaitoa lisäämällä voidaan luoda työpaikkoja ja vähentää näiden alueiden suunnattoman suurta työttömyyttä; tukee tässä yhteydessä teknisen opetuksen korostamista erityisesti teknologian alalla; 4. On sitä mieltä, että osana ammattitaitoa lisäävää politiikkaa ja nuorisotyöttömyyden torjumiseksi on tärkeää, että Euroopan rakennerahaston väliintulo edistää tavoitetta, jonka mukaan on varmistettava, että nuorilla on 18. ikävuoteen mennessä ammatillinen pätevyys, kuten säädetään vuoden 1990 ammattikoulutuslaissa; 5. Katsoo, että huomattavan varojen myöntämisen tavoitteen 2 mukaisen suunnittelun liikenneverkoille (40 % EAKR:n kokonaisvaroista vuosina 1994 ja 1995 ja 25 prosenttia vuonna 1996) ei pitäisi tapahtua tavoitteen 2 mukaisten taloudellisen toiminnan kehittämistä koskevien vaatimusten kustannuksella; 6. Arvostelee sitä, että tieinfrastruktuureihin on suunnattu suurempi osa liikenneverkkoihin tehdyistä sijoituksista kuin rautateiden infrastruktuureihin ja että teiden rakentamiseen myönnetyn rahoituksen ehdot ovat edullisempia kuin rautateiden infrastruktuurin kehittämiseen myönnetty rahoitus (toimenpiteet, jotka ovat ristiriidassa ympäristöä ja kestävää kehitystä käsittelevän viidennen toimintaohjelman asettamien suuntaviivojen kanssa); 7. On hämmästynyt, että tavoitteen 1 mukaisessa yhteisön tukikehyksessä kiinnitetään vain vähän huomiota vesivarojen hoitamiseen, sillä vesivaroihin liittyvä ongelma on suuri useilla tämän tavoitteen mukaisilla alueilla taloudellisista ja poliittisista syistä; 8. Kehottaa komissiota tarkistamaan vesivarojen hallintohankkeisiin käytettyjä taloudellisen arvioinnin tekniikoita, joilla pyritään takaamaan se, että taloudellisesta näkökulmasta kyseenalaisia ja ympäristön kannalta haitallisia hankkeita ei rahoiteta; kehottaa komissiota myös edistämään sijoituksia, joilla vähennetään veden jakeluverkkojen hukkaa ja edistetään vesivarojen säilymistä; 9. Muistuttaa toissijaisten liikenneverkkojen merkityksestä alueellisille yhteyksille ja suurten, keskisuurten ja pienten keskusten tasapainoiselle alueelliselle kehittämiselle; katsoo, että liikenteen peruspalveluihin tehtävillä sijoituksilla olisi huolehdittava kansallisten, alueiden välisten ja paikallisten liikenneverkkojen välisestä yhdentymisestä samoin kuin eri liikennemuotojen yhdistämisestä; 10. Pahoittelee, että paikalliset viranomaiset ovat osallistuneet hyvin puutteellisesti ohjelmasuunnitteluun, ja pitää tarpeellisena lisätä viranomaisten osallistumista valvontakomiteoihin; 11. Pitää valitettavana niitä hallintoon ja tiedottamiseen liittyviä ongelmia, jotka ovat haittanneet paikallisviranomaisten osallistumista yhteisön suunnitteluun; 12. Katsoo, että varojen hallinnan jaossa keskushallinnon ja autonomisten aluehallintojen välillä olisi ollut otettava huomioon viimeksi mainittujen valtuudet; 13. Katsoo, että tavoitteen 5 b mukaisilla alueilla olisi lisättävä aluehallintojen ja paikallisviranomaisten osallistumista ja annettava etusija sellaisille toimenpiteille, joilla alueella luodaan pysyviä työpaikkoja; 14. Pitää myönteisenä työmarkkinaosapuolien aktiivista osallistumista suunnitteluun ja yhteisön tukikehyksen neuvotteluun; on sitä mieltä, että niillä on tärkeä asema myös ohjelman täytäntöönpanossa, ja on tyytyväinen nähdessään, ainakin Euroopan rakennerahaston rahoittamien ohjelmien osalta, että työmarkkinaosapuolet ovat edustettuina valvontakomiteoissa; on kuitenkin tyytymätön siihen, että työmarkkinaosapuolien osallistuminen ei ulotu muiden rahastojen valvontakomiteoihin; 15. Korostaa, että rakennetukien mahdollisille saajille osoitettu mahdollisimman kattava tieto on olennainen tehokkuutta ja avoimuutta edistävä tekijä, ja pyytää sen vuoksi alueellisia ja kansallisia viranomaisia käyttämään virallisia lehtiä julkaistessaan toimintaohjelmien olennaisia osia ja hankkeiden hyväksymispäätöksiä; 16. Pahoittelee, että nykyisen ohjelmakauden alussa ei ollut saatavilla yhteisön tukikehyksen ensimmäisistä tuloksista saatua täydellistä loppuarviota, ja pyytää kansallisia ja alueellisia viranomaisia sekä komissiota tekemään näiden tulosten perusteella tarvittavat järjestelyt valvontakomiteoiden kautta; 17. Pahoittelee eri rahastojen välistä vähäistä yhdentymistä, josta rakenteelliset toimet Espanjassa kärsivät, mikä johtuu pääosin Espanjan hallinnon eri osastojen liiallisesta jaosta pieniin yksikköihin; on kuitenkin sitä mieltä, että tiiviimpi yhteistyö komission PO V:n, PO XVI:n ja Espanjan viranomaisten välillä mahdollistaisi yhdennettyjen näkökantojen kehittämisen rakenteellisia toimenpiteitä varten; 18. Pitää riittämättömänä rakennerahastojen ja muiden yhteisön rahoitusvälineiden välistä yhteensovittamista, ja pahoittelee erityisesti sitä, että EIP ja koheesiorahasto ovat myöntäneet hyvin vähän varoja tavoitteen 1 mukaiselle yhteisön tukikehykselle, koska koheesiorahaston on asetuksen (ETY) 2081/93 ((EYVL L 193, 31.7.1993, s. 5)) (rakennerahaston puiteasetus) mukaan osallistuttava vuonna 1999 tämän tavoitteen mukaisten alueiden määrärahojen kaksinkertaistamiseen; 19. Pitää riittävänä yhteisön yhteisrahoituksen prosenttiosuuksien lisäystä tavoitteen 1 mukaisilla alueilla, sillä ne on mukautettu tarkasteltavana olevan alueen yhteiskunnallis-taloudelliseen tilanteeseen erityisesti, kun otetaan huomioon tiukka budjetti, jonka mukaisesti uutta suunnittelua toteutetaan, ja että mainitut prosenttiosuudet jäävät vielä hyvin paljon asetusten mahdollistaman enimmäismäärän alapuolelle; 20. Kehottaa komissiota arvioimaan huolellisesti uudelleen infrastruktuuriin tehtäviä sijoituksia, jotka uhkaavat tärkeitä luonnonsuojelualueita, mukaan lukien ne erityissuojelun alueet, joista säädetään luonnonvaraisista linnuista ja elinympäristöistä annetuissa direktiiveissä, ja tarpeen tullen käyttämään kaikkia käytettävissä olevia keinoja löytääkseen vaihtoehtoisia hankeratkaisuja; 21. Katsoo, että yhteisön politiikan noudattamisen ja ympäristönsuojelun osalta olisi varmistettava, että neuvoa-antava ympäristölautakunta saa aina pyynnöstä asianmukaista tietoa rakennerahastoilla rahoitetuista hankkeista, ympäristöä koskevan tiedon saannin vapaudesta annetun direktiivin 90/313/ETY ((EYVL L 158, 23.6.1990, s. 56)) mukaisesti; tietojen olisi sisällettävä ympäristönäkökohtia samoin kuin taloudelliseen toteuttamiskelpoisuuteen liittyviä näkökohtia; olisi myös varmistettava ympäristöalan asiantuntijoiden osallistuminen valvontakomiteoihin; 22. Korostaa, että on tarpeen jatkaa ja lujittaa rakennerahastojen toimintaa, ja muistuttaa, että niiden osuus unionin alueellisten eroavaisuuksien torjumisessa on tehokasta vain, jos kaikkien yhteisön politiikkojen muotoileminen ja soveltaminen perustuu taloudelliselle ja sosiaaliselle yhteenkuuluvuudelle; 23. Kehottaa puhemiestään välittämään tämän päätöslauselman komissiolle, Espanjan hallitukselle ja Espanjan parlamentin molemmille kamareille.